**POZOR! Zmena v rámci dopravnej obslužnosti v Rajeckej doline**

Slovenská autobusová doprava Žilina v spolupráci s Integrovanou dopravou Žilinského kraja pripravili nové integrované cestovné poriadky. Do platnosti vstúpia od 10.7.2022 v rámci spustenia I. etapy IDS ŽSK, kedy nastane zmena v cestovných poriadkoch prímestskej autobusovej dopravy v oblasti Rajeckej doliny. Úprava cestovných poriadkov spočíva v nadviazaní prímestských autobusov v prestupných miestach - uzloch na existujúcu železničnú dopravu, resp. do doby navýšenia kapacity železničnej dopravy na nevyhnutnú úroveň na doplňujúce nosné linky autobusovej dopravy.

Cieľom integrovaných cestovných poriadkov je postupne učiť cestujúcich prestupovať a ušetrené dopravné výkony použiť na zahustenie spojov na potrebný interval v zmysle štandardov, alebo na naplnenie štandardov v podobe prvého ranného či posledného večerného spoja, z tej ktorej obce či časti kraja.  Jednou z hlavných priorít zmeny organizácie verejnej osobnej dopravy je, že ponúkaná možnosť prestupu na vlak môže pomôcť v skrátení doby prepravy a to najmä vyhnutím sa zložitej dopravnej situácii na cestnej sieti v úseku Lietavská Lúčka - Žilina . Pri návrhu sa bezpodmienečne prihliadalo na obsaditeľnosť spojov a kapacitné možnosti vozidiel verejnej osobnej dopravy.  Súčasná komplikovanosť spojenia, odrádzajúca potenciálnych cestujúcich, je daná predovšetkým nedostatočnou dostupnosťou a nadväznosťou spojení iných dopravných módov (vlak – autobus – MHD). V celom Žilinskom kraji bude preto postupne dochádzať k harmonizácii prestupných miest medzi autobusmi a vlakmi. Veríme, že pozitívnu zmenu tohto faktora prinesie práve zavedenie integrovaného cestovného poriadku a zlepšenie časových a miestnych nadväzností v prestupných bodoch so zavedením a rozvojom integrovaného dopravného systému.

***Zjednodušene povedané, integrované cestovné poriadky sú nadväzné v prestupných uzloch a to nielen na kostrové linky autobusovej dopravy, ale hlavne na železničnú dopravu. Ušetrené dopravné výkony z celodenných súbežných spojov z koncových obcí až do krajského mesta a to predovšetkým  v rámci dopravného sedla a víkendu boli použité na zlepšenie dopravnej obslužnosti v podobe vyššej frekvencie spojov.***

Nové integrované cestovné poriadky pre Rajeckú dolinu si môžete pozrieť na stránke: www. sadza.sk v sekcií cestovné poriadky a na stránke [www.idzk.sk](http://www.idzk.sk) v sekcii CP Rajecká dolina.